b'\n_START_ARTICLE_\nLloren\xc3\xa7 Vidal Vidal\n_START_SECTION_\nBiografia\n_START_PARAGRAPH_\nNascut a Santany\xc3\xad, Mallorca, el 26 d\'abril de 1936, mestre d\'escola per la Normal de Palma, estudiant de lul\xc2\xb7lisme a la Maioricensis Schola Lullistica, segu\xc3\xad les ensenyances dels Drs. Francesc Sureda i Blanes i Michele Federico Sciacca; llicenciat i doctor en Filosofia i Lletres per la Universitat de Barcelona, on fou deixeble dels Drs. Joan Tusquets, Joaquim Carreras i Artau i Jeroni de Moragas; professor als nivells d\'educaci\xc3\xb3 prim\xc3\xa0ria, batxillerat i ensenyan\xc3\xa7a universit\xc3\xa0ria, i inspector d\'educaci\xc3\xb3 a Cadis, Ceuta i Balears i actualment resident a Andalusia._NEWLINE_Cronol\xc3\xb2gicament enquadrat a la segona promoci\xc3\xb3 de poetes insulars de postguerra, que compr\xc3\xa8n els autors posteriors a l\xe2\x80\x99antologia de Sanchis Guarner i que comen\xc3\xa7aren a publicar a partir de 1954, any de la publicaci\xc3\xb3 del n\xc3\xbamero 1 dels quaderns literaris Ponent, per\xc3\xb2 de car\xc3\xa0cter independent i divergent amb els poetes de la seva generaci\xc3\xb3. Jaume Vidal Alcover, als seus "Estudis de literatura catalana contempor\xc3\xa0nia", l\xe2\x80\x99adscriu, junt a Bernat Vidal i Tom\xc3\xa0s i a Blai Bonet, a l\xe2\x80\x99Escola de Santany\xc3\xad i Eulogio D\xc3\xadaz del Corral, al seu article "En Lloren\xc3\xa7 Vidal i Vidal, poeta, educador i pacifista santanyiner", destaca \xe2\x80\x9cla seva frescor idiom\xc3\xa0tica, sempre amb una lleugera tend\xc3\xa8ncia cap a la llengua viva i a les formes populars i dialectals dignes, i la seva fidelitat infrangible per la Llengua de Mallorca, a pesar de viure fora de l\xe2\x80\x99Illa des de 1963\xe2\x80\x9d._NEWLINE_En la seva traject\xc3\xb2ria po\xc3\xa8tica en Lloren\xc3\xa7 Vidal, que va comen\xc3\xa7ar amb una poesia de base esteticista, surrealista, on\xc3\xadrica i existencial als seus dos primers aplecs (El cant de la balalaika i 5 meditacions existencials), prengu\xc3\xa9 un profund accent social a l\xe2\x80\x99Insania Terrae i evolucion\xc3\xa0 cap a perspectives universalistes, espiritualistes i m\xc3\xadstiques a la seva producci\xc3\xb3 posterior (Talaiot del vent, Estels filants, Florilegi de poemes a Santany\xc3\xad, Petits poemes, Poemes esparsos, La rosa de los vientos i Destellos espirituales) fins a l\xe2\x80\x99actualitat, tot aix\xc3\xb2 esquitxat amb notes de religiositat popular, matisat regionalisme cultural i hist\xc3\xb2ric, interculturalitat i multicolor riquesa orientalista. La recentment publicada 2012: Antologia Po\xc3\xa8tica permet una visi\xc3\xb3 global d\'aquesta evoluci\xc3\xb3 liter\xc3\xa0ria._NEWLINE_La seva obra fonamental, el Dia Escolar de la No-viol\xc3\xa8ncia i la Pau (DENIP), de creixent difusi\xc3\xb3 internacional i practicat anualment per milers i milers d\'estudiants en centres educatius de tot el m\xc3\xb3n (i per milions des de la seva fundaci\xc3\xb3 en 1964), \xc3\xa9s, com diu el seu fundador, "una llavor de no-viol\xc3\xa8ncia i pau depositada dins la ment i dins el cor subconscient dels educands i, a trav\xc3\xa9s d\'aquests, dins la societat", aix\xc3\xad com una font activa de creaci\xc3\xb3 d\'una consci\xc3\xa8ncia de pau interior i exterior a trav\xc3\xa9s de l\'educaci\xc3\xb3. Es tracta d\'una experi\xc3\xa8ncia educativa de renovaci\xc3\xb3 pedag\xc3\xb2gica escampada internacionalment, amb m\xc3\xa9s de mig segle de durada i en la qual directament o indirectament s\'han inspirat i s\'hi inspiren la majoria de les iniciatives pedag\xc3\xb2giques, nacionals i internacionals actuals relatives a l\'educaci\xc3\xb3 per la no-viol\xc3\xa8ncia i la pau.\n_START_SECTION_\nGuardons\n_START_PARAGRAPH_\nFundador i director de la revista Ponent quaderns literaris, per la seva labor po\xc3\xa8tica i pacifista va ser proclamat Trobador de la Pau per la cantant i actriu occitana Chanterelle, esposa de Lanza del Vasto, pacifista itali\xc3\xa0 deixeble de Mohandas Gandhi._NEWLINE_Per la seva labor liter\xc3\xa0ria, pedag\xc3\xb2gica i pacifista ha estat distingit, entre altres, amb el Premi Andreu Xandri als Jocs Florals de la Llengua Catalana a l\'exili (M\xc3\xa8xic), el Premi de la revista liter\xc3\xa0ria, pacifista i universalista francesa "\xc3\x89lan", el Premi Ciutat de Vera d\'Educaci\xc3\xb3 i Conviv\xc3\xa8ncia, el nomenament de Membre d\'Honor de l\'Associaci\xc3\xb3 d\'Escriptors de Ceuta, el nomenament de Membre col\xc2\xb7laborador de l\'Institut d\'Estudis Bale\xc3\xa0rics (nomenament del qual no va arribar a possessionar-se), el Diploma de M\xc3\xa8rit Cultural de la Uni\xc3\xb3 Brasilera d\'Escriptors, la Menci\xc3\xb3 d\'Honor del Premi UNESCO d\'Ensenyament dels Drets Humans, el Memorial Joan XIII de la Pau i la Creu de Cavaller de l\'Orde d\'Alfons X el Savi. A la celebraci\xc3\xb3 del XL DENIP, el 2003, el Grup de Drets Humans de Mallorca li ofer\xc3\xad la seva Bandera de la Pau._NEWLINE_El 2004, amb motiu dels quaranta anys del seu treball en la promoci\xc3\xb3 de l\'Educaci\xc3\xb3 en i per la No-viol\xc3\xa8ncia i la Pau, els alumnes d\'Arcos de la Frontera (Cadis) li tributaren un homenatge._NEWLINE_Aix\xc3\xad mateix el Govern Balear li atorg\xc3\xa0 el Premi Ramon Llull, com a "mestre, escriptor i pacifista" i "en reconeixement de l\'esfor\xc3\xa7 de fomentar l\'ideari de no-viol\xc3\xa8ncia i pau entre els escolars, a trav\xc3\xa9s de la seva actuaci\xc3\xb3 com a docent; per haver creat canals d\'expressi\xc3\xb3 i divulgaci\xc3\xb3 d\'aquest ideari, mitjan\xc3\xa7ant diverses iniciatives editorials i la seva intervenci\xc3\xb3 en el m\xc3\xb3n de les publicacions peri\xc3\xb2diques"._NEWLINE_L\'any 2005 el Cercle de Belles Arts de Palma li va concedir el Premi Especial al millor poema en catal\xc3\xa0-valenci\xc3\xa0-balear del III Premi Internacional de Poesia Amorosa i l\'Ajuntament de Santany\xc3\xad, el seu poble natal, li atorg\xc3\xa0 la Medalla d\'Or de la Vila i acord\xc3\xa0 proposar-lo per al Premi Nobel de la Pau._NEWLINE_El 2006 li fou concedida la Medalla d\'Or del C\xc3\xadrcol de Belles Arts de Palma per la seva reconeguda i dilatada traject\xc3\xb2ria art\xc3\xadstica._NEWLINE_El 2010 l\'Associaci\xc3\xb3 Cultural Es Majoral i la revista Dies i coses de Calonge (Mallorca) li atorgaren l\'Estrella Mostrejada "per la seva contribuci\xc3\xb3 a l\'educaci\xc3\xb3 en els valors de la no-viol\xc3\xa8ncia i la toler\xc3\xa0ncia", i el Cercle Universel des Ambassadeurs de la Paix de Ginebra (Su\xc3\xafssa) l\'anomen\xc3\xa0 Ambaixador de la Pau._NEWLINE_El desembre de 2013 l\'Ajuntament de Santany\xc3\xad va proposar la seva candidatura per al Premi Nobel de la Pau.\n_START_SECTION_\nEl bacav\xc3\xa8s, cavab\xc3\xa0 o cavab\xc3\xa0nic [cal\xc2\xa0citaci\xc3\xb3]\n_START_PARAGRAPH_\nPer ajudar a evitar i a superar pol\xc3\xa8miques in\xc3\xbatils, difongu\xc3\xa9 a les Balears les denominacions bacav\xc3\xa8s i cavab\xc3\xa0 o cavab\xc3\xa0nic per a referir-se a la llengua catalana. Es tractava, el primer, d\'un nom que havia creat l\'any 1932 el valenci\xc3\xa0 Nicolau-Primitiu G\xc3\xb3mez i Serrano, el qual tamb\xc3\xa9 havia creat el nom Bac\xc3\xa0via per al territori d\'aquesta llengua, i el segon d\'una proposta de S\'Equip Any 2000 formant una denominaci\xc3\xb3 sint\xc3\xa8tica amb les primeres s\xc3\xadl\xc2\xb7labes de catal\xc3\xa0-valenci\xc3\xa0-balear, pel mateix ordre usat per Antoni Maria Alcover al seu Diccionari catal\xc3\xa0-valenci\xc3\xa0-balear.'